Kalcīts - Vikipēdija

# Kalcīts

### Vikipēdijas raksts

Kalcīts
Klasifikācija
Klase: | Karbonātu minerāls, no ūdens brīvs karbonāts bez svešiem anjoniem
Štrunca ID: | 5/B.02-20
Ķīmiskā formula: | Kalcija karbonāts - Ca(CO3)
Singonija: | Trigonālā
Īpašības
Krāsa: | Visbiežāk - bezkrāsas, balts, dzeltens, retāk - sarkans, orandžs, zils, zaļš, brūns utt
Svītras krāsa: | Balta
Habituss: | Aprakstītas vairāk kā 800 kristālu formas, no kurām katrai var būt dažādas modifikācijas
Skaldnība: | Ļoti laba, trīs virzienos
Lūzums: | Gliemežnīcas, grūti iegūt labās skaldnības dēļ
Cietība pēc Mosa skalas: | 3
Spīdums: | Stikla
Caurspīdīgums: | Caurspīdīgs, puscaurspīdīgs, necaurspīdīgs
Laušanas koeficients: | nω = 1.640 - 1.660 nε = 1.486
Pleohroisms: |
Blīvums: | 2,71 g/cm3

Kalcīts (no grieķu chal un latīņu calx - kaļķis) ir viens no izplatītākajiem mūsu planētas minerāliem ar ļoti daudzveidīgām kristālu formām. Minerāla nosaukums ieviests 1845. gadā. Atrod visā pasaulē. Raksturīgas kalcīta īpašības ir tā relatīvi mazā cietība un izteiktā reakcija par ar vājām skābēm - piemēram, etiķskābi, kā arī lieliskā skaldnība. Kalcīta reakcija saskarē ar skābēm ir viena no labākajām pazīmēm šī daudzveidīgā minerāla noteikšanai.

No kalcīta sastāv vieni no visplašāk izplatītajiem iežiem - nogulumiezis kaļķakmens un metamorfiskais iezis - marmors. Kalcīts bieži sastopams arī karsto avotu veidotajos nogulumos, tas alās un citos pazemes tukšumos veido stalaktītus un stalagmītus. Kalcīts ir galvenā sastāvdaļa daudzu organismu ārējam skeletam, tai skaitā planktonam, daļai gliemeņu - piemēram, austeru čaulas.

### [izmainīt šo sadaļu] Īpašības

Kalcīts ir Mosa skalas minerāls - etalons - tā cietība ir 3. Veido pakāpeniskas pārejas sēriju ar rodohrozītu. Kalcīts ir stabilākā kalcija karbonāta forma - tāda paša sastāva minerāls aragonīts pārvēršas par kalcītu pie 470°C.

Kalcītam raksturīga ļoti daudzveidīga kristālu forma - pašlaik aprakstītas vairāk nekā 800 formas. Kalcīts bieži veido vairāku tipu dvīņukristālus. Kalcīts var pieņemt adatas, plātnes, prizmas formas un neskaitāmas citas formas.

Izcila kalcīta kristālu īpašība ir tiem piemītošā gaismas dubultlaušanas spēja. Objekti, kas tiek apskatīti caur dzidriem kalcīta kristāliem, dubultojas. Sevišķi dzidra kalcīta varietāte no Īslandes (Īslandes špats) dubultlaušanas efekta dēļ tiek izmantota optisko ierīču izgatavošanā.

Karsējot kalcīts sadalās kalcija oksīdā (kaļķis) un oglekļa dioksīdā:

CaCO3→CaO + CO2

### [izmainīt šo sadaļu] Kalcīts Latvijā

Latvijā iespējams atrast daudzveidīgus un dzidrus kalcīta kristālus, kuru izmērs var sasniegt vairākus centimetrus. Nereti kalcīts veido drūzas iežu - dolomīta un kaļķakmens tukšumos. Kalcīts diezgan bieži atrodams dabiskajos dolomītu klinšu atsegumos, taču šādu atradņu vietas netiek popularizētas lai novērstu vandālismu un šo klinšu dabiskā skaistuma noplicināšanu.

### [izmainīt šo sadaļu] Izmantošana

Ieži, kas sastāv galvenokārt no kalcīta (kaļķakmens un marmors) ir vieni no visplašāk pielietotajiem iežiem būvniecībā un citās saimniecības nozarēs. Tos izmanto cementa ieguvei, kā būvakmeņus, dekoratīvo apdares materiālu, kā piedevu daudzos sadzīves ķīmijas produktos, arī cukura rūpniecībā.

Kalcīta paveidu - Īslandes špatu - izmanto optiskajās iekārtās pateicoties šī minerāla gaismas dubultlaušanas spējai.

### [izmainīt šo sadaļu] Varietātes

- Afrīts - ļoti mīksta kalcīta varietāte
- Alabastrs - senatnē tā dēvēja smalkgraudainu, tīras krāsas kalcītu, kuru izmantoja skulptūru un sadzīves priekšmetu izgatavošanai. Mūsdienās par alabastru biežāk dēvē smalkgraudainu ģipsi.
- Antrakonīts - melns, ogļains kalcīts, satur bitumenu. Atrod Vācijā pie Trāvemindes un ASV, Mičiganas štatā.
- Argentīns - kalcīts ar sudrabainu spīdumu, atrod vairākos ASV štatos
- Barikalcīts (nejaukt ar līdzīgo minerālu baritokalcītu) - bāriju saturošs kalcīts
- Cinka kalcīts - ar cinku bagāts, atrod Vācijā
- Ferokalcīts - dzelzi saturošs kalcīts brūnā krāsā, atrod daudzviet pasaulē

Kalcīta kristāls no Madagaskaras.

- Hematokonīts - kalcīts asinssarkanā krāsā, iekrāso hematīts
- Īslandes špats - dzidri, caurspīdīgi kalcīta kristāli, kuriem vieglāk novērot kalcītam piemītošo gaismas dubultlaušanas spēju
- Kobalta kalcīts - kobaltu saturošs kalcīts skaistā sārtā krāsā. Atrod Angolā, ASV, Itālijā, Kongo, Lielbritānijā, Marokā, Rumānijā, Slovākijā, Spānijā, Šveicē, Vācijā
- Mangāna kalcīts - mangānu saturošs, sārtā krāsā
- Prazohroms - ar hroma oksīdu bagāts kalcijs
- Prunnerīts - violets, masīvs, atgādina halcedonu
- Stroncija kalcīts - satur stronciju - atrod Austrijā, Ķīnā, Marokā, Spānijā
- Svina kalcīts - svinu saturošs. Atrod Austrijā - Karintijā un Tirolē.

### [izmainīt šo sadaļu] Ārējās saites

- Informācija par kalcītu, attēlu galerijas (angliski)
- Informācija par līdz 7 m lieliem kalcīta kristāliem Īslandē (angliski)

Saturs iegūts no "http://lv.wikipedia.org../../../k/a/l/Kalc%C4%ABts.html"

Kategorijas: Minerāli | Latvijas minerāli | Kalciju saturoši minerāli | Karbonātu minerāli

##### Views

- Raksts
- Diskusija
- Pašreizējā versija

##### Meklēt

##### Citās valodās

- Български
- Català
- Česky
- Dansk
- Deutsch
- English
- Español
- Eesti
- فارسی
- Suomi
- Français
- עברית
- Hrvatski
- Magyar
- Italiano
- 日本語
- Lietuvių
- Nederlands
- ‪Norsk (bokmål)‬
- Polski
- Português
- Română
- Русский
- Slovenčina
- Svenska
- Türkçe
- Українська
- Tiếng Việt
- 中文